/* KOM/2011/0649 v konečnom znení */ SPRÁVA KOMISIE VÝROČNÁ SPRÁVA O UPLATŇOVANÍ NARIADENIA (ES) č. 300/2008 O SPOLOČNÝCH PRAVIDLÁCH V OBLASTI BEZPEČNOSTNEJ OCHRANY CIVILNÉHO LETECTVA V ROKU 2010





SPRÁVA KOMISIE EURÓPSKEMU PARLAMENTU A RADE VÝROČNÁ SPRÁVA O UPLATŇOVANÍ NARIADENIA (ES) č. 300/2008 O SPOLOčNÝCH PRAVIDLÁCH V OBLASTI BEZPEčNOSTNEJ OCHRANY CIVILNÉHO LETECTVA V ROKU 2010 Táto správa sa vzťahuje na obdobie od 1. januára do 31. decembra 2010 ÚVOD 29. apríl 2010 je dňom, keď nadobudlo účinnosť nariadenie (ES) č. 300/2008 a jeho vykonávacie ustanovenia. Týmto novým regulačným rámcom sa z dôvodu ich objasnenia konsolidovali a zrušili európske právne akty prijaté na základe bývalého rámca nariadenia (ES) č. 2320/2002. Okrem toho sa pritom prihliadalo na technický a procedurálny vývoj a nový regulačný rámec poskytuje v tejto súvislosti podrobnejšie údaje v reakcii na nedávne protiprávne akty v oblasti bezpečnostnej ochrany civilného letectva. Výsledkom toho je zdokonalenie noriem pre určité druhy vybavenia a postupov detekčnej kontroly a prijali sa dodatočné nové metódy detekčnej kontroly vychádzajúce zo spoločných základných noriem. Navyše boli dokončené pravidlá a podmienky týkajúce sa cestujúcich prenášajúcich tekutiny na palubu lietadla. Komisia počas roka vytrvalo spolupracovala s členskými štátmi a priemyselným odvetvím na harmonizácii hladkého a homogénneho uplatňovania uvedeného nového právneho rámca. Vedecká obec a výrobcovia sa zamerali na vývoj technológií, ktoré by cestujúcim umožnili prenášať tekutiny do lietadiel. Prvé skúšky takéhoto vybavenia boli vykonané na európskych letiskách. Ďalšie skúšky sa týkali používania bezpečnostný skener. Z širšieho pohľadu sa pokračovalo v pravidelných rokovaniach s medzinárodnými organizáciami s cieľom nájsť globálne riešenia spoločných problémov. Po incidente s nákladom z Jemenu a incidentoch s poštovými zásielkami z EÚ koncom októbra 2010 sa pozornosť znovu, a nútene, obrátila na novú hrozbu. Incident znova pripomenul – menej než rok po incidente v rámci letu č. 253 spoločnosti Northwest Airlines z letiska Amsterdam Schiphol do Detroitu na Vianoce 2009 – že extrémistické skupiny naďalej považujú civilné letectvo za atraktívny cieľ a vždy budú hľadať spôsob, ako sa vyhnúť odhaleniu detekčnými technikami používanými v súčasnosti. Táto udalosť opäť zdôraznila nevyhnutnosť práce Komisie a jej partnerov zameranej na ochranu cestujúcich a európskeho odvetvia leteckej dopravy ako celku a viedla k vypracovaniu správy a akčného plánu na zvýšenie bezpečnostnej ochrany nákladnej leteckej dopravy, ktoré schválila Rada pre dopravu a Rada pre spravodlivosť a vnútorné veci v decembri 2010. Keďže vnútorná a vonkajšia bezpečnostná ochrana sú neoddeliteľne spojené, na účely ochrany Európy a jej občanov je nevyhnutne potrebné čeliť hrozbám, hoci aj veľmi vzdialeným od nášho kontinentu. Komisia preto úzko spolupracuje s novo zriadenou ESVČ (Európska služba pre vonkajšiu činnosť). PRVÁ ČASŤ Inšpekcie VšEOBECNE Na základe nariadenia (ES) č. 300/2008 musí Komisia vykonávať inšpekcie orgánov bezpečnostnej ochrany civilného letectva („príslušných orgánov“) jednotlivých členských štátov, ako aj inšpekcie na letiskách v EÚ. Do programu Únie je zahrnuté aj Švajčiarsko, kým Nórsko a Island (a Lichtenštajnsko) kontroluje podľa paralelných ustanovení Dozorný úrad EZVO (ďalej len „ESA“). Na vykonávanie inšpekcií má Komisia tím 11 inšpektorov bezpečnostnej ochrany civilného letectva. Na tejto inšpekčnej činnosti sa podieľa skupina národných inšpektorov vymenovaných členskými štátmi, Islandom, Nórskom a Švajčiarskom, ktorí boli v priebehu roka 2010 znovu certifikovaní Komisiou na základe nového právneho rámca. V roku 2010 sa zúčastnilo na inšpekciách 46 týchto národných inšpektorov. V prílohe sa nachádza tabuľka so zhrnutím všetkých činností Komisie a ESA týkajúcich sa monitorovania dodržiavania predpisov. INšPEKCIE PRÍSLUšNÝCH VNÚTROšTÁTNYCH ORGÁNOV Komisia počas roka 2010 monitorovala 5 príslušných orgánov, pričom boli všetky tieto orgány podrobené jej predchádzajúcim inšpekciám. Najbežnejšie nedostatky zistené v roku 2010 súviseli s neúplným zosúladením národných programov bezpečnostnej ochrany civilného letectva a národných programov kontroly kvality s novým právnym rámcom nariadenia (ES) 300/2008. Pokiaľ ide o vykonávanie opatrení, v niektorých členských štátoch sa našli dôkazy o neschopnosti rýchleho odhalenia a nápravy nedostatkov. Niektoré štáty nemonitorovali všetky aspekty právnych predpisov a na niektorých letiskách sa dlhú dobu nevykonávali žiadne inšpekcie. Následné činnosti boli niekedy neprimerané alebo sa nevykonávali, a nezriedka sa zistili významné oneskorenia pri odstraňovaní nedostatkov. Všetky členské štáty mali možnosť uložiť sankcie, ale tie neboli vždy dostatočne prísne alebo uplatnené tak, aby sa dosiahol odrádzajúci účinok. PRVÉ INšPEKCIE NA LETISKÁCH V roku 2010 sa vykonalo devätnásť (19) prvých inšpekcií letísk, rovnako ako v roku 2009. Inšpekcie sa týkali všetkých kapitol (aj keď nie pri všetkých inšpekciách). Celkový podiel kľúčových opatrení, ktoré spĺňali požiadavky v roku 2010, bol takmer 80 %. Zistené nedostatky, ktoré sa vyskytovali v oblastiach tradičných opatrení[1], boli zvyčajne zavinené ľudským faktorom. Požiadavky v oblasti tradičných opatrení na letiskách, na ktorých boli vykonané inšpekcie počas roka 2010, sa neplnili hlavne v súvislosti s kvalitou detekčnej kontroly zamestnancov a cestujúcich, ako aj požiadaviek na bezpečnostnú ochranu nákladu. Predovšetkým ručné prehliadky zamestnancov a cestujúcich nie vždy vyhovovali spoločným základným normám, a boli preto z dôvodu objasnenia podrobne opísané v novom regulačnom rámci. Pokiaľ ide o náklad, neboli požiadavky splnené väčšinou v súvislosti s výberom najvhodnejších metód detekčných kontrol vzhľadom na charakter zásielky a štandardov ich vykonávania. Tieto problémy spôsobené ľudským faktorom by sa mali riešiť prostredníctvom lepšej odbornej prípravy a kontroly. Okrem toho neboli ešte na letiskách, na ktorých prebehli inšpekcie v období od júna do decembra 2010, plne uplatnené určité dodatočné opatrenia na základe nového regulačného rámca. K neplneniu požiadaviek dochádzalo v súvislosti s metódami a štandardmi týkajúcimi sa detekčných kontrol dodávok potrebných počas letu a letiskových dodávok (prípady neúplného využívania bezpečného dodávateľského reťazca), postupov akreditácie zamestnancov oslobodených od detekčných kontrol a nevykonávania hodnotenia rizík pre častosť výskytu hliadok na letiskách. Príslušné orgány členských štátov by mali aktívne presadzovať uplatňovanie týchto nových ustanovení. Nakoniec, niektoré problémy sa zistili na letiskách, na ktorých boli vykonané inšpekcie v priebehu roka 2010, a to v oblastiach kontroly vstupu do bezpečnostných zón, zhody podanej batožiny, metód detekčnej kontroly nesprevádzanej batožiny a štandardov týkajúcich sa zariadení detekčnej bezpečnostnej kontroly. NÁSLEDNÉ INšPEKCIE V súlade s článkom 13 nariadenia č. 72/2010 vykonáva Komisia pravidelne obmedzený počet následných inšpekcií. Ak sa počas prvej inšpekcie zistilo na letisku viacero vážnych nedostatkov, s istotou sa uskutočnila ďalšia návšteva. Počas roku 2010 sa považovalo za potrebné uskutočniť dve takéto činnosti a záver v oboch prípadoch bol, že väčšina nedostatkov, ale nie všetky, bola napravená. OTVORENÉ SPISY, PRÍPADY PODľA čLÁNKU 15 A SÚDNE KONANIA Spisy z inšpekcie sa neuzavrú, kým sa Komisia neuistí, že boli vykonané primerané nápravné opatrenia. V roku 2010 bolo uzatvorených 27 spisov (21 letísk a 6 príslušných orgánov). Na konci roka zostalo otvorených celkovo 11 spisov z inšpekcií príslušného orgánu a 17 spisov z inšpekcií letísk. Ak sa nedostatky zistené na letisku považujú za také vážne, že predstavujú významné ohrozenie celkovej úrovne bezpečnostnej ochrany civilného letectva v Únii, Komisia uplatní článok 15 nariadenia č. 72/2010[2]. To znamená, že všetky ostatné príslušné orgány sú varované o tejto situácii a v súvislosti s letmi z predmetného letiska by bolo potrebné zvážiť dodatočné opatrenia. Jeden postup podľa článku 15 sa začal v polovici júla 2010 a uzavrel sa opäť o 4 mesiace neskôr, keď boli nedostatky uspokojivo odstránené. Ďalšou možnou sankciou v najvážnejších prípadoch alebo v prípade dlhotrvajúceho stavu bez nápravy alebo opätovného výskytu nedostatkov je začatie konania o porušení predpisov alebo postupu pilotov EÚ proti členským štátom, ktoré útvarom Komisie oznámili, že sa na takomto postupe zúčastňujú. V roku 2010 sa po inšpekciách národných orgánov začali dve konania vo veci porušovania predpisov a jedno vo veci pilota EÚ. V jednom prípade išlo o nedodržiavanie vlastného národného programu bezpečnostnej ochrany civilného letectva príslušným členským štátom. Druhý prípad sa týkal uplatňovania pravidiel EÚ na malých letiskách. Tretí prípad súvisel s nedostatkom ľudských zdrojov na monitorovanie plnenia požiadaviek. Počas roka bolo možné po náprave zistených nedostatkov uzavrieť dva prípady porušenia predpisov a jeden vo veci pilota EÚ. Na konci roku 2010 bolo otvorených celkovo päť konaní vo veci porušenia predpisov. VLASTNÉ HODNOTENIA čLENSKÝCH šTÁTOV Podľa článku 6 nariadenia Komisie č. 1217/2003[3] sú členské štáty povinné predložiť Komisii do konca februára každého roka výročnú správu o výsledkoch svojich vnútroštátnych monitorovaní dodržiavania predpisov za obdobie od januára do decembra predchádzajúceho roka. Príspevky členských štátov za vykazovacie obdobie od januára do decembra 2009 boli doručené načas a všetky zodpovedali vzoru Komisie. Zistené nedostatky sa týkali hlavne malého počtu človekodní v teréne, nedostatočnej kontroly plnenia všetkých požiadaviek, nedostatočných následných činností a nevyužívania dostupných opatrení na presadzovanie dodržiavania predpisov. Od začatia realizácie programu v roku 2003 sa harmonizácia týchto systémov monitorovania plnenia požiadaviek v EÚ v skutočnosti ukázala ako zložitá. Dôvodom bolo, že v jednotlivých členských štátoch existovali rozdiely v chápaní pojmov, ako aj rozdiely vo vypracúvaní metodík a v požiadavkách na vykazovanie. Táto situácia sa časom značne zlepšila, ale mohla by byť ešte lepšia.Určitý počet nezrovnalostí medzi výsledkami vnútroštátneho monitorovania dodržiavania predpisov a zisteniami z inšpekcií Komisie vyplýva z nedostatočnej harmonizácie inšpekčnej metodiky, pričom inšpekcie často odhaľujú nižšiu úroveň dodržiavania predpisov, ako by mohlo vyplývať z vnútroštátnych správ. DRUHÁ ČASŤ Právne predpisy a doplnkové nástroje VšEOBECNE Nové legislatívne akty týkajúce sa bezpečnostnej ochrany civilného letectva uverejnené v roku 2010 sa zameriavali hlavne na dokončenie a zdokonalenie nového právneho rámca na základe nariadenia (ES) č. 300/2008 platného od29. apríla 2010. Okrem toho boli stanovené spoločné základné normy pre dve nové metódy detekčných kontrol v oblasti bezpečnostnej ochrany civilného letectva: - psy na detekciu výbušnín na účely primárnej detekčnej kontroly podanej batožiny, ako aj nákladu a pošty (a ako doplnková metóda detekčnej kontroly pre iné kapitoly) a - detektory kovov na účely primárnej detekčnej kontroly určitých osobitných druhov nákladu a pošty. Nakoniec sa stanovil právny základ dohody o jednorazovej bezpečnostnej kontrole so Spojenými štátmi americkými. PRIJATÉ DOPLňUJÚCE LEGISLATÍVNE AKTY V roku 2010 sa prijali tieto nové legislatívne akty: - nariadenie (EÚ) č. 18/2010[4] týkajúce sa špecifikácií národných programov kontroly kvality v oblasti bezpečnostnej ochrany civilného letectva; - nariadenie (EÚ) č. 72/2010[5], ktorým sa ustanovujú postupy vykonávania inšpekcií Komisie v oblasti bezpečnostnej ochrany letectva - nariadenie (EÚ) č. 185/2010[6] o ustanovení podrobných opatrení na vykonávanie spoločných základných noriem bezpečnostnej ochrany civilného letectva; - nariadenie (EÚ) č. 357/2010[7] o ustanovení podrobných opatrení na vykonávanie spoločných základných noriem bezpečnostnej ochrany civilného letectva (tašky odolné voči vonkajšej manipulácii); - nariadenie (EÚ) č. 358/2010[8] o ustanovení podrobných opatrení na vykonávanie spoločných základných noriem bezpečnostnej ochrany civilného letectva (tekutiny, aerosóly a gély; oslobodenie tekutín, aerosólov a gélov získaných na určitých letiskách v tretích krajinách od detekčnej kontroly); - nariadenie (EÚ) č. 573/2010[9], ktorým sa ustanovujú podrobné opatrenia na vykonávanie spoločných základných noriem bezpečnostnej ochrany letectva (psy na detekciu výbušnín); - nariadenie (EÚ) č. 983/2010[10] o ustanovení podrobných opatrení na vykonávanie spoločných základných noriem bezpečnostnej ochrany civilného letectva (jednorazová bezpečnostná kontrola lietadla, cestujúcich a príručnej a podanej batožiny zo Spojených štátov amerických); - rozhodnutie K(2010) 774[11] o ustanovení podrobných opatrení na vykonávanie spoločných základných noriem bezpečnostnej ochrany civilného letectva (vykonávacie rozhodnutie); - rozhodnutie K(2010) 2604[12] o ustanovení podrobných opatrení na vykonávanie spoločných základných noriem bezpečnostnej ochrany civilného letectva (dodávky); - rozhodnutie K(2010) 3572[13] o ustanovení podrobných opatrení na vykonávanie spoločných základných noriem bezpečnostnej ochrany civilného letectva (psy na detekciu výbušnín); - rozhodnutie K(2010) 9139[14] o ustanovení podrobných opatrení na vykonávanie spoločných základných noriem bezpečnostnej ochrany civilného letectva (detektory kovov). Konečné znenie bolo dohodnuté počas 6 riadnych a 2 mimoriadnych zasadnutí Regulačného výboru pre bezpečnosť letectva, 6 stretnutí poradnej skupiny zúčastnených strán venovaných bezpečnostnej ochrane letectva a na niekoľkých stretnutiach osobitnej pracovnej skupiny, na ktorých sa zúčastnili členské štáty a odvetvie leteckej dopravy. DATABÁZA OPRÁVNENÝCH ZÁSTUPCOV A ZNÁMYCH ODOSIELATEľOV V záujme posilnenia bezpečného dodávateľského reťazca v leteckej nákladnej a poštovej doprave, ako aj uľahčenia jeho homogénneho fungovania v EÚ bola vytvorená databáza oprávnených zástupcov a známych odosielateľov (ďalej len „RAKC“) a vedie sa od začiatku jej úplného fungovania 1. júna 2010 na základe rámcovej zmluvy Komisie. V databáze RAKC bolo na konci roka 2010 evidovaných približne 7 500 oprávnených zástupcov a (nezávisle validovaných) známych odosielateľov. Táto databáza je jediným primárnym právnym nástrojom, do ktorého môžu oprávnení zástupcovia nahliadnuť pri akceptovaní zásielok iného oprávneného zástupcu alebo (nezávisle validovaného) známeho odosielateľa. Od začiatku jej fungovania sa priebežne dosahuje jej zmluvne dohodnutá dostupnosť na úrovni 99,5 %. INšPEKCIE NA LETISKÁCH EÚ – PRÍRUčKY Na základe nariadení (ES) č. 300/2008 a (EÚ) č. 72/2010 musí byť monitorovanie dodržiavania požiadaviek na bezpečnostnú ochranu civilného letectva útvarmi Komisie objektívne a musí sa pri ňom používať štandardná metodika. S cieľom prispieť k tomuto cieľu Komisia zostavila a upravuje dve komplexné príručky s podrobnými pokynmi a usmerneniami pre inšpektorov EÚ v tejto oblasti. Jedna príručka sa týka všetkých kapitol okrem leteckej nákladnej a poštovej dopravy, pričom druhá sa venuje iba leteckej nákladnej a poštovej doprave v dôsledku zložitosti monitorovania dodržiavania požiadaviek v týchto dvoch oblastiach. TRETIA ČASŤ Správy, skúšky a štúdie SPRÁVY V reakcii na incidenty s leteckým nákladom koncom októbra 2010 (jemenské tonerové bomby a zápalné zariadenia zasielané prostredníctvom poštovej zásielkovej služby EÚ) a po mimoriadnej schôdzi Regulačného výboru pre bezpečnosť letectva, ktorá sa konala 5. novembra 2010, požiadala Rada na svojom zasadnutí8. novembra 2010 predsedníctvo EÚ zastupujúce Radu EÚ a Komisiu o zriadenie pracovnej skupiny na vysokej úrovni, ktorej úlohou bolo nájsť spôsoby zvýšenia bezpečnostnej ochrany leteckej nákladnej dopravy. Pracovná skupina na vysokej úrovni predložila 2. decembra 2010 správu a akčný plán Rade pre dopravu a Rade pre spravodlivosť a vnútorné veci, ktoré ich schválili. V minulosti sa transfer nákladu a pošty cez letiská EÚ spájal s veľmi nízkym rizikom, pretože letecký náklad a pošta sa podľa zásady zodpovednosti hostiteľskej krajiny ICAO[15] mali podrobovať bezpečnostným opatreniam už na odletových letiskách. Táto zásada sa zohľadnila aj v súčasnej verzii nového právneho rámca, na základe ktorého sa letecky prepravovaný transferový náklad a pošta oslobodzujú od detekčných kontrol (za predpokladu, že sú chránené proti neoprávneným zásahom od ich príletu do odletu lietadla, ktoré ich prepravuje). Vo svetle uvedených incidentov týkajúcich sa Jemenu sa v správe odporúčalo, aby sa zrýchlilo prijímanie opatrení na zvýšenie bezpečnostnej ochrany civilného letectva v oblasti leteckého nákladu a pošty nepochádzajúcich z EÚ, čím sa uprednostňuje prístup založený na riziku, a prihliada sa na bezpečnosť dodávateľského reťazca, na ktorú sa vzťahujú právne predpisy EÚ a ktorá je hlavnou zásadou na základe pravidiel ICAO. V správe sa v reakcii na uvedené incidenty so zápalnými zariadeniami zasielanými prostredníctvom poštovej zásielkovej služby EÚ okrem toho odporúčalo, aby sa sprísnil a viac zharmonizoval existujúci režim bezpečnostnej ochrany nákladnej a poštovej dopravy EÚ. Obe tieto navrhované opatrenia by sa mali vykonať prostredníctvom a) preskúmania spôsobov rozšírenia režimu EÚ na oprávnených zástupcov a známych odosielateľov zahrnutím možnosti schváliť alebo nezávisle validovať takéto subjekty v tretích krajinách, b) ďalšej analýzy a v prípade potreby zdokonalenia metód a technológií detekčných kontrol, c) využívania spolupráce v oblasti spravodajských služieb a presadzovania práva, ktorej výsledkom by malo byť spoločné posúdenie hrozieb na úrovni EÚ v oblasti bezpečnostnej ochrany civilného letectva a d) sprísňovania celosvetových noriem týkajúcich sa právnych rámcov a budovania kapacít. SKÚšKY „Skúška“ sa v zmysle právnych predpisov EÚ v oblasti bezpečnostnej ochrany civilného letectva uskutočňuje, keď sa členský štát dohodne s Komisiou, že bude určitý čas používať osobitné prostriedky alebo metódu, ktorá nie je uznaná právnymi predpismi, a nahradí nimi jednu z uznaných bezpečnostných kontrol pod podmienkou, že takéto skúšky neohrozia celkové úrovne bezpečnostnej ochrany. V právnom zmysle sa tento pojem neuplatňuje na prípady, keď členský štát alebo subjekt vykonáva vyhodnotenie novej bezpečnostnej kontroly zavedenej ako doplnok k jednej alebo viacerým kontrolám, na ktoré sa vzťahujú právne predpisy. Viaceré skúšky v oboch uvedených zmysloch sa v roku 2010 vykonali v Nemecku, Španielsku, Francúzsku, Taliansku, Holandsku, Švédsku, Spojenom kráľovstve, Švajčiarsku a Nórsku. Týkali sa používania bezpečnostných skenerov v súvislosti s cestujúcimi a zamestnancami (vrátane vybavenia založeného na technológii milimetrových vĺn), používania systémov detekcie tekutých výbušnín na detekčnú kontrolu príručnej batožiny a používania zariadení na stopovú detekciu výbušnín na detekčnú kontrolu prikrývok hlavy cestujúcich. ŠTÚDIE Koncom roka 2010 bola predložená správa o štúdii týkajúcej sa právneho stavu v súvislosti s letmi z tretích krajín do EÚ. Navrhovali sa v nej viaceré odporúčania na zlepšenie možností EÚ monitorovať a presadzovať normy bezpečnostnej ochrany v súvislosti s letmi z tretích krajín. Okrem toho Komisia začala koncom roka 2010 realizovať dve štúdie o a) používaní databázy oprávnených zástupcov a známych odosielateľov EÚ a b) technológii obrazovej projekcie ohrozenia používanej na detekčnú kontrolu príručnej a podanej batožiny. ŠTVRTÁ ČASŤ Dialóg s medzinárodnými orgánmi a tretími krajinami VšEOBECNE Komisia v plnej miere spolupracuje s medzinárodnými orgánmi a kľúčovými partnermi z tretích krajín a pravidelne sa zúčastňuje na medzinárodných stretnutiach, pričom vo všeobecnosti koordinuje pozíciu EÚ a často pripravuje prezentácie alebo predkladá materiály. V prípade potreby sa uskutočňuje aj dialóg s jednotlivými tretími krajinami o otázkach miestneho významu alebo spoločného záujmu, ako sú výnimky z normálnych požiadaviek na prenos tekutín kúpených v bezcolných obchodoch. Takéto kontakty umožňujú EÚ držať krok s overenými postupmi a rozširovať ich, ako aj ovplyvňovať globálne rozhodovanie. Je potrebné zabezpečiť prepojenie a súvis medzi vnútornými a vonkajšími potrebami v oblasti bezpečnostnej ochrany. Podľa nového právneho rámca stanoveného v Lisabonskej zmluve sa budú s ESVČ v plnej miere viesť konzultácie v prípade spolupráce s medzinárodnými orgánmi a tretími krajinami s cieľom zabezpečiť súdržnosť, ako aj komplementárnosť s osobitnými dialógmi, ktoré začala ESVČ. MEDZINÁRODNÉ ORGÁNY Komisia sa zúčastňuje na každoročnom fóre ICAO o bezpečnosti letectva a v roku 2010 predložila materiály o detekčných kontrolách tekutín a bezpečnostnej ochrane leteckej nákladnej dopravy. Všetky materiály mali dobrý ohlas. Komisia sa takisto pravidelne zúčastňuje na stretnutiach technickej osobitnej skupiny a osobitnej skupiny pre školenia ECAC (Európska konferencia civilného letectva). Závery zo stretnutí týchto skupín následne tvorili základ diskusií na zasadnutiach regulačného výboru a jeho pracovných skupín. TRETIE KRAJINY Komisia pokračovala aktívne v dialógu s USA o otázkach bezpečnostnej ochrany letectva na mnohých fórach, najmä v rámci skupiny EÚ-USA pre spoluprácu v oblasti bezpečnostnej ochrany dopravy, v ktorej pokračovali práce na vytvorení jednorazovej bezpečnostnej kontroly[16]. Komisia zasahovala aj pri niekoľkých príležitostiach, keď členské štáty vyjadrili osobitné znepokojenie nad dodatočnými bezpečnostnými požiadavkami USA, ktoré sa javili ako neprimerané s prihliadnutím na existujúce prísne systémy EÚ. Niekedy pritom išlo o prípady, keď Spojené štáty naďalej bez predchádzajúcej konzultácie vydávali výnimočné dodatky pre letecké spoločnosti lietajúce z EÚ, čo niekedy spôsobovalo značné problémy zainteresovaným stranám z EÚ. Komisia sa zúčastnila jednej inšpekcie na letisku v Spojených štátoch amerických, aby posúdila možnosť uzavretia dohody o jednorazovej bezpečnostnej ochrane v budúcnosti. ZÁVER Hoci je v EÚ všeobecne naďalej zabezpečená vysoká úroveň bezpečnostnej ochrany, inšpekcie Komisie odhalili niektoré nedostatky. Čo sa týka tradičných opatrení v oblastiach detekčnej kontroly zamestnancov a cestujúcich, ako aj manipulácie s nákladom a jeho detekčnej kontroly, zistené nedostatky boli zvyčajne zavinené ľudským faktorom. Pokiaľ ide o dodatočné opatrenia vykonané na základe nového právneho rámca nariadenia (ES) č. 300/2008, ďalšie zistené nesplnenia požiadaviek súviseli s hliadkami na letiskách, posudzovaním rizika a detekčnou kontrolou dodávok potrebných počas letu a letiskových dodávok. Odporúčania Komisie týkajúce sa nápravných opatrení boli z celkového hľadiska uspokojivo zrealizované, ale zistenia inšpektorov potvrdzujú význam prísneho režimu inšpekcií EÚ a primeraného zabezpečovania kvality na úrovni členských štátov. Komisia sa bude naďalej usilovať zabezpečiť, aby sa všetky právne požiadavky vykonávali v plnej miere a správne, pričom v prípade potreby iniciuje formálne konania vo veci porušenia (právnych) predpisov. Pokiaľ ide o legislatívu, v roku 2010 sa prijali ďalšie podrobné vykonávacie predpisy s cieľom zabezpečiť, aby sa nové základné nariadenie (ES) č. 300/2008 uplatňovalo harmonizovaným spôsobom. Incident s nákladom z Jemenu a incidenty s poštovými zásielkami z EÚ koncom októbra 2010 pripomenuli, že civilná letecká doprava je aj naďalej terčom nových útokov s použitím najnovších technológií, proti ktorým by sa mali prijať primerané ochranné opatrenia, ktoré budú založené na riziku. V súlade s mandátom, ktorým bola poverená v rámci akčného plánu bezpečnostnej ochrany nákladnej leteckej dopravy, Komisia rozšírila svoju činnosť v tejto oblasti. Príloha Inšpekcie Komisie k 31. decembru 2010 Štát | Počet inšpekcií od januára 2010 do decembra 2010 (vrátane následných inšpekcií) | Celkový počet inšpekcií od 2004 do 2010 (vrátane následných inšpekcií) | Rakúsko | 1 | 9 | Belgicko | 2 | 9 | Bulharsko | 2 | 5 | Cyprus | 0 | 5 | Česká republika | 0 | 5 | Dánsko | 1 | 7 | Estónsko | 0 | 4 | Fínsko | 0 | 7 | Francúzsko | 2 | 12 | Nemecko | 2 | 14 | Grécko | 1 | 12 | Maďarsko | 1 | 5 | Írsko | 2 | 8 | Taliansko | 1 | 12 | Lotyšsko | 0 | 4 | Litva | 1 | 4 | Luxembursko | 0 | 5 | Malta | 0 | 3 | Holandsko | 1 | 7 | Poľsko | 1 | 7 | Portugalsko | 1 | 8 | Rumunsko | 1 | 3 | Slovensko | 0 | 4 | Slovinsko | 0 | 4 | Španielsko | 2 | 12 | Švédsko | 2 | 9 | Spojené kráľovstvo | 2 | 13 | Švajčiarsko | 0 | 4 | SPOLU | 26 | 202 | Inšpekcie dozorného orgánu EZVO k 31. decembru 2010 Štát | Počet inšpekcií od januára 2010 do decembra 2010 (vrátane následných inšpekcií) | Celkový počet inšpekcií od 2004 do 2010 (vrátane následných inšpekcií) | Island | 1 | 7 | Nórsko | 3 | 31 | SPOLU | 4 | 38 | [1] Opatrenia sú definované ako tradičné, keď sú uplatniteľné už na základe právneho rámca nariadenia (ES) č. 2320/2002. [2] Nariadenie Komisie (EÚ č. 72/2010, ktorým sa ustanovujú postupy vykonávania inšpekcií Komisie v oblasti bezpečnostnej ochrany letectva, Ú. v. EÚ L 23, 27.1.2010, s. 1. [3] Nariadenie Komisie (ES) č. 1217/2003 zo 4. júla 2003 o ustanovení spoločných vymedzení národného programu kontroly kvality bezpečnostnej ochrany civilného letectva, Ú. v. EÚ L 169, 8.7.2003, s. 44. Medzičasom bolo zrušené a nahradené nariadením Komisie (EÚ) č. 18/2010 z 8. januára 2010, ktorým sa mení a dopĺňa nariadenie Európskeho parlamentu a Rady (ES) č. 300/2008, Ú. v. EÚ L 23, 12.1.2010, s. 3. [4] Nariadenie Komisie (EÚ) č. 18/2010 z 8. januára 2010, ktorým sa mení a dopĺňa nariadenie Európskeho parlamentu a Rady (ES) č. 300/2008, Ú. v. EÚ L 7, 12.1.2010, s. 3. [5] Nariadenie Komisie (EÚ) č. 72/010 z 26. januára 2010, Ú. v. EÚ L 23, 27.1.2010, s. 1. [6] Nariadenie Komisie (EÚ) č. 185/2010 zo 4. marca 2010, Ú. v. EÚ L 55, 5.3.2010, s. 1. [7] Nariadenie Komisie (EÚ) č. 357/2010 z 23. apríla 2010, ktorým sa mení a dopĺňa nariadenie (EÚ) č. 185/2008, Ú. v. EÚ L 105, 27.4.2010, s. 10. [8] Nariadenie Komisie (EÚ) č. 358/2010 z 23. apríla 2010, ktorým sa mení a dopĺňa nariadenie (EÚ) č. 185/2008, Ú. v. EÚ L 105, 27.4.2010, s. 12. [9] Nariadenie Komisie (EÚ) č. 573/2010 z 30. júna 2010, ktorým sa mení a dopĺňa nariadenie (EÚ) č. 185/2008, Ú. v. EÚ L 166, 1.7.2010, s. 1. [10] Nariadenie Komisie (EÚ) č. 983/2010 z 3. novembra 2010, ktorým sa mení a dopĺňa nariadenie (EÚ) č. 185/2008, Ú. v. EÚ L 286, 4.11.2010, s. 1. [11] Rozhodnutie K(2010) 774 v konečnom znení vydané pre všetky členské štáty 13. apríla 2010; neuverejnené v úradnom vestníku (tajný a dôverný materiál). [12] Rozhodnutie K(2010) 2604 v konečnom znení vydané pre všetky členské štáty 23. apríla 2010; neuverejnené v úradnom vestníku (tajný a dôverný materiál). [13] Rozhodnutie K(2010) 3572 v konečnom znení vydané pre všetky členské štáty 30. júna 2010; neuverejnené v úradnom vestníku (tajný a dôverný materiál). [14] Rozhodnutie K(2010) 9139 v konečnom znení vydané pre všetky členské štáty 20. decembra 2010; neuverejnené v úradnom vestníku (tajný a dôverný materiál). [15] Medzinárodná organizácia civilného letectva [16] Platné od 1. apríla 2011 pre lietadlá, cestujúcich a ich príručnú a podanú batožinu prichádzajúce z USA – nariadenie Komisie (EÚ) č. 983/2010 z 3. novembra 2010, ktorým sa mení a dopĺňa nariadenie (EÚ) č. 185/2010, Ú. v. EÚ L 286, 4.11.2010, s. 1.